郭熙畫秋山平遠
作者：蘇軾
朝代：宋

paragraphs: 玉堂晝掩春日閑，中有郭熙畫春山。
鳴鳩乳燕初睡起，白波青嶂非人間。
離離短幅開平遠，漠漠疏林寄秋晚。
恰似江南送客時，中流回頭望雲巘。
伊川佚老鬢如霜，卧看秋山思洛陽。
爲君紙尾作行草，炯如嵩洛浮秋光。
我從公遊如一日，不覺青山映黄髮。
爲畫龍門八節灘，待向伊川買泉石。